Page:King Alfred's West-Saxon Version of Gregory's Pastoral Care (2).djvu/460

Hatton MS.] dón eowre ryhtwisnesse beforan monnum, ðylæs hi eow herien. Ac hwat wile ðæt nu beon weorca ðæt us on oðerre stowe forbiet ðæt we hit befo[ran] mannum don, ón oðerre lærð buton ðæt we hit forðæm helen, ðæt [us] mon ne herige, & forðy yppen ðæt mon God herige, & oðre men ða ilcan bisne underfón? Ac ðær ðær us God forbead ðæt we ure ryhtwisnesse beforan monnum dyden, he us gecydde forhwy he hit forbead, ða he cwæð, ðylæs hi eow herigen. Ond eft ða he us het ðæt we hit beforan monnum dyden, ða cwæð he sona ðæræfter, to ðon ðæt hi weorðigen eowerne Fæder ðe ón hefonum is. On ðæm twæm wordum he us getacnode for hwelcum ðingum we sceolden ure godan weorc helan, & for hwelcum we hi sceolden cyðan; for ðæm ðætte ælc mon, swa hwæt swa he for gode don wolde, ðæt he hit ne do for ðæm anum et hine man herige, ac má for Gode. For ðæm ðingum bið ælc gód weorc gód, sie swa open swa degle, swæðer hit sie. Đonne se mon nó his ægenne gielp mid ne secð, ac ðæs uplican Fæder, ðeah he hit openlice dó, he hit gediegleð mi[d] ðy ðæt he hæfð ðæs gewitnesse ðe he ær cweman ðencð ðæt he hit for Gode dyde, næs for gielpe. Ac se ðonne se hit degellice deð, & ðeah wolde ðæt he wurde arasod, & siððan forðy hereð, ðeah hit ðonne nan mon nyte, swaðeah hit bið beforan monnum gedón, emne swelce hit sie on ealra ðara gewitnesse gedon ðe he on his mode wilnode ðæt hit hereden. Forðæm hit is betere, swa swa we ær cwædon, ðætte ælc mon adryge of oðerra monna mode ðone wenan be him ælces yfeles, swa swa he butan synne fyrmest mæge, forðæm, gif he swa ne deð, ðonne scencð he ða scylde mid ðære bisene ælcum ðara ðe him ænges yfles to wenð. Forðæm hit gebyred oft, ðonne hwa ne recð hu micles yfeles him mon to wene, ðeah he self nan yfel ne dó, ðæt he ðeah gesyngað ðurh ða ðe be him bisniað. Be ðæm cwæð sanctus Paulus to his giongrum, ða ða he sumum liefde to ðicgganne ðætte he nolde ðæt hi ealle ðigden, ðylæs ða úntruman be him bisneden, & ðurh ðæt wurden astyrede mid ðæra costunga hwelcre ðe hi eft wiðstondan ne meahton; forðæm he cwæð: Lociað nu ðæt ðios eowru leaf ne weorðe oðrum monnum tó biswice. Ond eft he cwæð be ðæm ilcan: Đonne forwyrð ðin broður for ðinum ðingum, for ðone ær Crist geðrowade. Swa ðonne ge gesyngiað wið eowre broðer, & ofsleað hira úntruma[n] gewit, ðonne gesyngige ge wið God. Đæt ilce mænde Moyses, ða he